ET Euroopa Liidu Teataja L 36/45

KOMISJONI RAKENDUSMÄÄRUS (EL) 2017/241,

10. veebruar 2017,

milles käsitletakse Origanum vulgare L. eeterliku õli põhiainena heaks kiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 23 lõiget 5 koostoimes kõnealuse määruse artikli 13 lõikega 2,

ning arvestades järgmist:

(1) Komisjon sai 19. oktoobril 2015 asutuselt Institut technique de l'agriculture biologique (ITAB) määruse (EÜ) nr 1107/2009 artikli 23 lõike 3 kohase taotluse Origanum vulgare L. eeterliku õli põhiainena heaks kiitmiseks. Taotlusele oli lisatud artikli 23 lõike 3 teises lõigus nõutud teave.

(2) Komisjon palus Euroopa Toiduohutusametilt (edaspidi „toiduohutusamet“) teadusabi. Toiduohutusamet esitas 22. juunil 2016 komisjonile kõnealuse aine kohta tehnilise aruande (2). Komisjon esitas 7. oktoobril 2016 alalisele taime-, looma-, toidu- ja söödakomiteele läbivaatamisaruande (3) ja käesoleva määruse eelnõu Origanum vulgare L. eeterliku õli heaks kiitmata jätmise kohta ning vormistas need lõplikult komitee 7. detsembri 2016. aasta koosoleku ajaks.

(3) Taotleja esitatud dokumentidest ilmneb, et Origanum vulgare L. eeterlik õli vastab Euroopa Parlamendi ja nõukogu määruse (EÜ) nr 178/2002 (4) artiklis 2 määratletud mõiste „toit“ kriteeriumidele.

(4) Toiduohutusameti tehnilises aruandes käsitleti konkreetseid probleeme, mida tekitab kokkupuude eeterliku õli ning selle koostisosade karvakrooli, γ-terpineeni ja 1,8-tsineooliga, eelkõige pestitsiidina kasutades, mille tõttu ei olnud võimalik käitajatele, töötajatele, kõrvalistele isikutele, tarbijatele ja muudele kui sihtorganismidele avalduva ohu hindamist lõpule viia.

(5) Komisjon palus, et taotluse esitaja esitaks oma märkused toiduohutusameti tehnilise aruande ning läbivaatamise aruande eelnõu kohta. Taotluse esitaja esitas oma märkused, mida on põhjalikult uuritud.

(6) Vaatamata taotleja esitatud väidetele ei saa ainega seotud probleeme kõrvaldada.

(7) Komisjoni läbivaatamisaruande kohaselt ei ole seega tõendatud, et määruse (EÜ) nr 1107/2009 artiklis 23 sätestatud nõuded on täidetud. Seepärast on asjakohane jätta Origanum vulgare L. eeterlik õli põhiainena heaks kiitmata.

(8) Käesoleva määrusega ei piirata õigust esitada vastavalt määruse (EÜ) nr 1107/2009 artikli 23 lõikele 3 Origanum vulgare L. eeterliku õli põhiainena heaks kiitmiseks uus taotlus.

(9) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Aine Origanum vulgare L. eeterlik õli jäetakse põhiainena heaks kiitmata.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 10. veebruar 2017 Komisjoni nimel president Jean-Claude JUNCKER

(1) ELT L 309, 24.11.2009, lk 1.

(2) Outcome of the consultation with Member States and EFSA on the basic substance application for Origanum vulgare L. essential oil for use in plant protection as fungicide, bactericide and insecticide on various crops. („Liikmesriikide ja Euroopa Toiduohutusametiga peetud konsultatsioonide tulemused seoses Origanum vulgare L. eeterliku õli kasutamisega fungitsiidi, bakteritsiidi ja insektitsiidina erinevate põllumajanduskultuuride puhul“). EFSA supporting publication 2016:EN-1054.

(3) http://ec.europa.eu/food/plant/pesticides/eu-pesticides-database/public/?event=activesubstance.selection&language=EN

(4) Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).